‘Eiewys’ Ruiz gee sy afrigter die trekpas | Netwerk24
Deur Michael Green 25 Januarie 2020 20:33
Andy Ruiz (regs) was ’n maklike (en groot) teiken in sy vorige geveg teen Anthony Joshua (links). Foto: Getty Images
Manny Robles het aan ESPN.com gesê hy het by Ruiz se pa, Andrés, gehoor dat hy nie meer Ruiz se afrigter is nie. Andrés is sy seun se bestuurder.
Ruiz se nuwe afrigter sal baie strenger as sy vorige een, Manny Robles (bo), moet wees. Foto: Getty Images
Robles was voor en ná Ruiz se geveg in Desember teen Anthony Joshua in die spervuur omdat sy bokser erg oorgewig en onfiks gelyk het.
Joshua het dié geveg in Saoedi-Arabië met punte gewen om weer die Wêreldboksvereniging, Wêreldboksorganisasie, Internasionale Boksfederasie en Internasionale Boksorganisasie se kampioen te word.
“Om eerlik te wees, ek het dit sien kom. Andy het net gedoen wat hy wou en het nie na my of sy pa geluister nie,” sê Robles.
Daar is in hierdie stadium geen aanduiding wie nou Ruiz se afrigter gaan wees nie. Sy promotor, Eddie Hearn, wil hê Ruiz moet in April teen Dillian Whyte boks.
Dit klink egter of Ruiz steeds te lekker partytjie hou en nog nie weer lus is om in die kryt te klim nie.
* Saterdag vind daar ’n taamlik belangrike weltergewig-geveg in New York plaas.
Die hoogaangeskrewe Danny García van Amerika kom in die Barclay-sentrum teen Ivan Redkach van die Oekraïne te staan.
Dis veronderstel om ’n opwarmingsgeveg vir García te wees voordat hy later vanjaar teen Manny Pacquiao of Errol Spence te staan kom.
Meer oor: Boks | Andy Ruiz
SA se 1ste swart wêreld-kampioen sterf